Старшыня Адрыжынскага сельскага савету, Уладзімір Мікалаевіч Клімук, прыехаў прывітаць смальнічан – жыхароў і землякоў в. Смольнікі, якая ўваходзіць у склад названага сельсавета. Ён падкрэсліў заўсёдную характарыстыку вяскоўца, ранейшага і цяперашняга, працалюбства. Якраз дзякуючы гэтай якасці беларус вядомы як дбайны гаспадар, руплівы творца свайго дабрабыту – сямейнага і матэрыяльнага. Нездарма ў гэты дзень былі з гонарам названы ўзорныя сем’і, якія разам, у любых жыццёвых абставінах, больш як пяцьдзесят год: Галоўкі Васіль Аляксандравіч і Марыя Іванаўна, Панасюкі Ніна Аляксандраўна і Іван Іванавіч, Казекі Галіна Іванаўна і Георгій Барысавіч. А ў конкурсе “Лепшы падворак” з уручэннем памятных сувеніраў былі адзначаны Дзядзюкі Тамара Сцяпанаўна і Рыгор Якаўлевіч; Дашкевіч Надзея Фёдараўна; Драцэвіч Валянціна Філіпаўна. Тамара Сцяпанаўна Дзядзюк, стараста вёскі, выступіла таксама з прывітальным словам да сваіх дарагіх аднавяскоўцаў і выказала падзяку ім за актыўнае супрацоўніцтва. Неаднойчы з вуснаў і вядучых святочнага канцэрта, і гасцей мерапрыемства гучаў выраз – “дружная смольніцкая сям’я”. Сапраўды, нягледзячы на час, які забірае нас пад крыло ўрбаністычнага камфорту, многія якраз у вёсцы знайшлі на ўсё жыццё сваіх надзейных сяброў, нехта нават каханне на ўсё жыццё. Асобнага слова заслугоўваюць бацькі – самыя незаменныя людзі на зямлі. Да іх, і жывых, мы прыязджаем здалёку, і да ўжо, на жаль памерлых, ходзім на могліцы, каб хаця б пацалаваць крыж. Гэтак здарылася і ў гэты дзень. З задавальненнем паслухалі землякоў, якія ўжо стварылі свае сем’і і жывуць у іншых гарадах. Вельмі пранікнёна выступіла Наталля Фёдараўна Гардзяйчук, якая падкрэсліла, што, нягледзячы на тое, што бацькоў ужо няма, яна заўсёды з задавальненнем прыязджае ў Смольнікі, каб пагаманіць са сваімі смольніцкімі суседзямі, сябрамі і знаёмымі, каб проста падыхаць гэтым чыстым і свежым вясковым паветрам.